text: AC Horsens i pokal-semifinale
  05 december 2012 kl. 19.14
  AC Horsens vandt 4-2 over OB efter forlænget spilletid og er klar til semifinalen i den danske pokalturnering.
  AC Horsens tog OB på sengen med to lynmål, men jyderne afgjorde alligevel først pokalkvartfinalen til 4-2-sejr efter forlænget spilletid.
  På to hurtige mål kom Horsens foran med 2-0 efter fem blot minutter, men fynboerne kæmpede sig tilbage og var i et ihærdigt forsøg tæt på at levere et flot comeback.
  AC Horsens er dermed videre til semifinalerne i DBU Pokalen, hvor også Brøndby, Esbjerg og Randers FC er klar.
  André Bjerregaard bragte AC Horsens foran 1-0 efter blot tre minutter, da han snarrådigt rettede bolden af.
  Martin Spelmann fordoblede føringen på et straffespark begået mod Troels Kløve to minutter senere, og så var Horsens foran 2-0 i Odense.
  OB skulle lige bruge nogle minutter på at komme sig over den mareridtsagtige chokstart, men efter knap 12 minutter fik Andreas Johansson reduceret til 1-2 for hjemmeholdet, da han dirigerede et skud fra Michael Silberbauer i nettet.
  OB's forsvarsspiller Daniel Høegh fik også udlignet til 2-2 efter 81 minutter, efter at fynboerne havde domineret i en lang periode.
  I overtiden af den ordinære spilletid havde Andreas Johansson chancen for at sende OB i semifinalen, men svenskeren sparkede over mål.
  
  I forlænget spilletid
  I stedet vågnede Horsens op i den forlængede spilletid og afgjorde den intense og medrivende pokalkamp med yderligere to mål.
  Først headede Lasse Kryger 3-2-føringen ind efter 98 minutter, og siden fik Horsens tilkendt et meget tyndt straffespark, som Spelmann udnyttede til at cementere 4-2-sejren.
  Kampens bedste spiller var uden tvivl Horsens-målmand Frederik Rønnow, som diskede op med flere store redninger.
  Lodtrækning til semifinalerne i DBU Pokalen sker på fredag klokken 12.
  